LUR: ‘Skool net vir kleinbase gaan nie werk nie’Panyaza Lesufi. Foto: Flickr/GovernmentZA Panyaza Lesufi, LUR vir onderwys in Gauteng, het vroeër planne aangekondig om 124 enkelmediumskole in parallelmedium om te skakel. Talle van die skole wat geteiken word, is Afrikaanse skole. Volgens Lesufi is Fedsas se teenstand rasgemotiveerd en het niks met Afrikaans te doen nie. “Ek glo dit is ŉ mors van die hof se tyd. Jy kan nie nierassigheid keer nie. As jy ŉ skool soek net vir ‘kleinbase’ gaan dit nie werk nie.” Op ŉ vraag aan Lesufi om dié uitlating te verduidelik het hy net sy kop geskud. “Die kwessie van taal is net ŉ rookskerm om ŉ spesifieke ras weg te steek. Dit is ŉ duidelike saak van mense wat een taal gebruik om die voorregte van die verlede te beskerm. Hulle gebruik taal en kultuur om hulself te verdedig sodat ander rasse nie na hul skole toe kan kom nie.” Fedsas het gesê hulle het uit hul pad gegaan om te keer dat die saak hof toe gaan. “Dit sluit in ŉ vergadering met mnr. Lesufi waartydens hy benadruk het dat sy departement nie ŉ verskuilde agenda het nie. Die teenoorgestelde het nou gebeur,” het Paul Colditz, uitvoerende hoof van Fedsas, gesê. Colditz voer in die hofdokumente aan dat die provinsiale regering van skole verwag om aansoeke te aanvaar van leerders wat in Engels moet klas kry ondanks die huidige taalbeleid van die skole. “Die respondente doen dit in die gesig van ŉ duidelike grondwetlike reg tot moedertaalonderrig, en ’n uitgedrukte grondwetlike voorkeur vir die behoud van instellings waar klasse in ’n enkele taal aangebied word,” het Colditz gesê. Lesufi meen die saak kan oor “tee en koeksisters” uitgesorteer word. Hy het gesê die saak sal die eerste toets wees oor of nierassigheid in Suid-Afrika werk. “Ek dink nie dis verkeerd dat ons kinders saam leer en speel nie. Indien ’n hof anders sê, sal hulle rassisme vir ewig gevestig het.” News24